Moloi ga a hwe matwa. Le gona mogologolo o hlamile seema a re kalatšane ga e lape, mohla e lapa ke lehu. Ditaba tša Mmagauta di be di sa tšee nako go fihla ditsebeng tša Sefularo. Ge a dutše ka tetelo ya go re o tla kwa ba re Mmagauta o tlogile o ile gagabo, a kwa ba re o hweditše phapoše lekeišeneng mo ba rego ke Khembo. A ferekana ge a ekwa gore mogaditšong wa gagwe o sa ganeletše Musina. A dula fase a thala mmapa wo a tlogo mo gapeletša go huduga ka wona. A kgokagana le boLufuno le ba bangwe ba go swana naye ka dipelo tša maboya. Ba tatagantšha malepu a bona a ba a fihla mo Mmagauta a dulago le ngwana wa gagwe gona. Moya wo mobe o na le maatla, o bekiša tlhaologanyo ya motho. Lehufa le lona ke bolwetši, motho wa lona o swana le segafi ga a itire.